Il-qalb trid tiġbed 'l hawn. Is-saqajn 'l hemm. U viċeversa. Ma jiftiehmu qatt. Filli jaqbdu t-triq lejn l-ilqugħ tal-bosk, filli jduru lejn il-beraħ tax-xatt. Kultant ma nafx għandix kontroll fuq ġismi jew jienx marbut ma'ħjut f'idejn xi ħadd. Kultant inkun irrid nibbies, ninġazza, u naqa' silġa silġa sa ninħatt. Jiem twal inwitti u nagħqad l-istess ċrieki forma ta' tmienja tħaffer fil-ħamrija. Tmienja fuq tmienja, klessidra mimduda li fiha r-ramel jorqod l-isbaħ raqda. Tmienja fuq tmienja, in-nuċċali għadu ġdid mitluq fuq l-iskrivanija mutraba. Tmienja fuq tmienja, il-manetti ma' jdejja biex ma niżbaljax l-enneżimu żball. Tmienja fuq tmienja, daqs l-ittri t'isimha jiżfnu fost is-sħab sa s-sema jinħall. Tmienja fuq tmienja, daqs saqajn il-brimba għadd 34 LXXXIV 33 tinseġ l-għanqbut fl-erba' kmamar tal-qalb, daqs it-tentakli tal-qarnita mqabbda ma' tifkira mhix tħallini ninqala' mill-istess tmienja tħaffer tħaffer fl-art. Tmienja fuq tmienja, l-età infinita fejn għadni nistaħba wara l-prinjola tixgħel bil-boċċi u bil-lellixiet, imwerwer wisq biex naffaċċja 'l missieri jidfen lil ommi tixher fit-tapit. 34 Leħen il-Malti